### NN 54/2019 (29.5.2019.), Odluka o obvezi dostavljanja podataka o prijevarama

Hrvatska narodna banka

1041

Na temelju članka 10. stavka 11. Zakona o platnom prometu (»Narodne novine«, br. 66/2018.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKU

O OBVEZI DOSTAVLJANJA PODATAKA O PRIJEVARAMA

I. UVOD

Predmet Odluke i obveznici primjene

Članak 1.

(1) Ovom Odlukom propisuju se sadržaj, način i rokovi u kojima su obveznici primjene ove Odluke dužni izvješćivati Hrvatsku narodnu banku o prijevarama povezanim s različitim sredstvima plaćanja.

(2) Obveznici su primjene ove Odluke pružatelji platnih usluga iz članka 7. stavka 1. točaka od 1. do 5. Zakona o platnom prometu.

II. IZVJEŠĆIVANJE

Sadržaj izvješća

Članak 2.

Obveznici primjene ove Odluke dužni su Hrvatskoj narodnoj banci dostavljati izvješća o prijevarama s podacima navedenim u predlošku izvješća iz Priloga koji čini sastavni dio ove Odluke (u nastavku teksta: Prilog) i sadržajno određenim Smjernicama o izvještajnim zahtjevima za podatke o prijevarama prema članku 96. stavku 6. PSD2 (EBA/GL/2018/05) od 17. rujna 2018. Europskoga nadzornog tijela za bankarstvo (u nastavku teksta: EBA) objavljenim na hrvatskom jeziku na mrežnim stranicama EBA-e.

Način izvješćivanja

Članak 3.

Izvješća iz članka 2. ove Odluke sastavljaju se u tablici u Excelu prema predlošku izvješća iz Priloga i dostavljaju Hrvatskoj narodnoj banci elektroničkom poštom na adresu navedenu u Prilogu.

Rokovi izvješćivanja i ispravci izvješća

Članak 4.

(1) Obveznici primjene ove Odluke dužni su izvješća iz članka 2. ove Odluke dostavljati Hrvatskoj narodnoj banci dva puta godišnje, i to najkasnije do 31. kolovoza svake godine za razdoblje od 1. siječnja do 30. lipnja tekuće godine te najkasnije do 28. veljače svake godine za razdoblje od 1. srpnja do 31. prosinca prethodne godine.

(2) Iznimno od stavka 1. ovog članka, male institucije za platni promet i male institucije za elektronički novac dužne su sastavljati izvješća iz članka 2. ove Odluke posebno za razdoblja od 1. siječnja do 30. lipnja i od 1. srpnja do 31. prosinca svake godine i oba izvješća dostavljati Hrvatskoj narodnoj banci jednom godišnje najkasnije do 28. veljače sljedeće godine.

(3) Ako obveznik izvješćivanja iz stavka 1. ovog članka utvrdi da prethodno dostavljeno izvješće, odnosno ako obveznik izvješćivanja iz stavka 2. ovog članka utvrdi da bilo koje od oba prethodno dostavljena izvješća, sadržava pogrešan podatak ili da ne sadržava neki podatak koji je trebalo sadržavati, dužan je o tome obavijestiti Hrvatsku narodnu banku odmah po saznanju, a ispravak tog izvješća, u kojemu smiju biti isključivo ispravljeni i/ili dopunski podaci, dužan je dostaviti Hrvatskoj narodnoj banci zajedno s izvješćem za sljedeće izvještajno razdoblje u rokovima iz stavaka 1. i 2. ovog članka.

III. PRIJELAZNE I ZAVRŠNE ODREDBE

Članak 5.

Ova Odluka stupa na snagu osmoga dana od dana objave u »Narodnim novinama«.

O.br: 116-020/05-19/BV

Zagreb, 21. svibnja 2019.

Guverner
 Boris Vujčić, v. r.

![](/files/_web/sluzbeni-dio/2019/130374/images/18911.jpg)

A – Raščlamba podataka za kreditne transfere

![](/files/_web/sluzbeni-dio/2019/130374/images/18903.jpg)

B – Raščlamba podataka za izravno terećenje

![](/files/_web/sluzbeni-dio/2019/130374/images/18895.jpg)

C – Raščlamba podataka za kartične platne transakcije koje prijavljuje izdavateljev pružatelj platnih usluga

![](/files/_web/sluzbeni-dio/2019/130374/images/18886.jpg)

D – Raščlamba podataka za kartične platne transakcije koje prijavljuje prihvatiteljev pružatelj platnih usluga (u ugovornom odnosu s korisnikom platne usluge)

![](/files/_web/sluzbeni-dio/2019/130374/images/18873.jpg)

E – Raščlamba podataka za podizanje gotovine uporabom kartica koja prijavljuje pružatelj platnih usluga izdavatelja kartice

![](/files/_web/sluzbeni-dio/2019/130374/images/18863.jpg)

F – Raščlamba podataka koji se dostavljaju za platne transakcije elektroničkim novcem

![](/files/_web/sluzbeni-dio/2019/130374/images/18855.jpg)

G – Raščlamba podataka koji se dostavljaju za platne transakcije novčanih pošiljaka

![](/files/_web/sluzbeni-dio/2019/130374/images/18847.jpg)

H – Raščlamba podataka za transakcije koje su inicirali pružatelji usluga iniciranja plaćanja

![](/files/_web/sluzbeni-dio/2019/130374/images/18839.jpg)